Mjelde var ved åstedet for dødsulykken torsdag morgen. En kvinne ble påkjørt av og fastklemt under Bybanen, som kom ut av tunnelen ved stoppet Mårdalen mellom Nesttun og Lagunen.

Klokken 08.45 ble det bekreftet at den 47 år gamle kvinnen omkom av skadene. Dødsulykken er den første med Bybanen involvert siden banen åpnet i 2010.

– Folk løper over sporene

Mjelde synes ikke det var overraskende at det skjedde en ulykke på stedet.

DØDE: En kvinne døde i ulykken ved stoppet i Mårdalen. Foto: Mikal Olsen Lerøen / NRK

– Jeg ser folk løpe over sporene hele tiden, sier hun til NRK.

Allerede i året da Bybanen åpnet ble det snakket om frykt for dødsulykker. Strekningen mellom Nesttun og Lagunen, der kvinnen ble påkjørt, åpnet først i sommer.

Mjelde forteller at mange løper over bybanesporene på stedet for å spare tid.

– De sparer maks et minutt på det i forhold til å bruke gangbroen, og det er ikke trygt. Det som har skjedd er forferdelig, sier naboen.

– Mange går på rødt

Frisør Silje Toini Åslandsvik jobber på Team Haarlokken i Fanaveien, like ved ulykkesstedet. Hun er vant med å se folk løpe over sporet, selv om det går en gangbro over banen på stedet.

– Folk har to muligheter, de kan enten gå rundt og over gangbroen – eller du kan gå over gangfeltet. Vanligvis velger folk å gå over gangfeltet, og det er mange som går på rødt, forteller hun til NRK.

Både Havarikommisjonen og politiet skal granske ulykken.